Լուսանկարն արվել է 1912 թ. ամռանը, երբ Զմյուռնիայի (Իզմիր) քաղաքի «Հայ որսորդաց ակումբի» ֆուտբոլային թիմը հաղթելով տեղի թուրքական, հունական և հրեական թիմերին` դարձավ Զմյուռնիա քաղաքի չեմպիոնը: Լուսանկարում հայ ֆուտբոլիստները պատկերված են մեդալներով ու քաղաքի գավաթով, կամ ինչպես այն ժամանակ ասում էին` բաժակով: Այս հաղթանակը մեծ ոգևորություն առաջացրեց արևմտահայոց մոտ և, իհարկե, տխրեցրեց երիտթուրքերին, ովքեր հովանավորում էին թուրքական ակումբներին: Տասը տարի անց, 1922 թ., այս ֆուտբոլիստները, ի թիվս հազարավոր հայերի ու հույների, կդառնան գաղթականներ, փրկվելով քեմալականների ոճրագործություններից ու Զմյուռնիայի հրդեհից: